Роналдо: Винаги съм пример на и извън терена, не лъжа и вярвам на адвокатите си - 24chasa.bg
https://www.24chasa.bg/sport/article/7116858 www.24chasa.bg
23.10.2018 19:55; 24 часа
Часовникът на Кристиано фокусира вниманието на фотографите в Манчестър. СНИМКА: РОЙТЕРС
Мегазвездата на “Ювентус” Кристиано Роналдо за първи път говори пред медии за обвинението на американката Катрин Майорга в изнасилване.
Това стана на пресконференцията преди гостуването на “Манчестър Юнайтед” в среща от Шампионската лига. На нея португалецът се появи със скъп часовник на баровската швейцарска марка Franck Muller. Цената му е 2,1 млн. евро. Обсипан е с над 400 диаманта.
“Аз съм един много, много щастлив човек. Винаги съм за пример на и извън терена. Винаги се усмихвам. Играя за фантастичен клуб. Здрав съм и имам страхотно семейство, 4 деца. Имам всичко. Останалото не ме засяга. Забавлявам се, когато съм на терена, наслаждавам се на живота. Има хора, които да се грижат за другите неща. Аз не лъжа. Вярвам на моите адвокати. Истината рано или късно излиза наяве”, заяви Роналдо на пресконференцията.
Чрез германското списание “Шпигел” Майорга твърди, че е била изнасилена от Кристиано през юни 2009 г.
33-годишният футболист категорично отрече това да е вярно.